# Udkast til cirkulære om rutenummerering af vejnettet - afløsning af gammelt cirkulære CIR nr. 5 af 08/01/1982

**Cirkulære om rutenummerering af vejnettet**

I medfør af § 95 i færdselsloven, lovbekendtgørelse nr. 1386 af 11. december 2013 og § 129 i lov om offentlige veje, lov nr. 1520 af 27. december 2014 om offentlige veje., som er ændret ved lov nr. 1895 af 29. december 2015, fastsættes efter bemyndigelse i henhold til § 129, stk. 1:

**§ 1.** Dette cirkulære indeholder bestemmelser om rutenummerering af det danske vejnet.

*Stk. 2.* Vejdirektoratet er ansvarlig for rutenummereringen af det danske vejnet. Vejmyndigheder, der har forslag til ændringer i rutenettet, skal indsende disse til Vejdirektoratet.

*Stk. 3.* Vejdirektoratet skal godkende alle ændringer af rutenettet herunder forlægning, indførelse og nedlæggelse af ruter jf. dog stk. 4.

*Stk. 4.* Hvor de i stk. 3 nævnte ændringer omfatter europaveje eller primærruter, der indgår i hovedvejsnettet skal politiet tillige godkende ændringen jf. færdselslovens § 91. Det er kun veje afmærket med rute for europavej og primærrute, der kan udlægges som hovedveje. Hovedveje skal altid være europavej og/eller primære ruter.

**§ 2.** Rutenummerering af det danske vejnet fremgår af Fjern- og nærmålskataloget samt et danmarkskort, som løbende ajourføres af Vejdirektoratet. Katalog og kort findes på Vejdirektoratets hjemmeside.

*Stk. 2.* Fjern- og nærmålskataloget indeholder principperne for rutenummerering, en fortegnelse over ruterne, en gennemgang af de enkelte ruter med forløb samt geografiske vejvisningsmål. Europaveje og primærruter er tildelt numrene 6-99, mens sekundærruter er tildelt numrene 150-599. Ved ringruter i større byer benyttes numrene O1-O5.

*Stk. 3.* Danmarkskortet viser det vejnet, der er omfattet af rutenummereringen i målestok 1:300.000. Vejnettet er vist med grønt for europaveje, med rødt for primære ruter og med gult for sekundære ruter.

**§ 3.** Den praktiske gennemførelse af rutenummereringen sker ved opsætning af numre på orienteringstavler og vejvisere i overensstemmelse med principperne for rutenummerering samt i henhold til bekendtgørelse om vejafmærkning og bekendtgørelse om anvendelse af vejafmærkning. I særlige tilfælde kan numrene på orienteringstavler og vejvisere suppleres med rutenumre på standere placeret langs vejen.

**§ 4.** Opnås der ikke enighed mellem Vejdirektoratet, Sund & Bælt A/S, Femern Bælt A/S og de kommunale vejmyndigheder om ændringer af rutenettet, afgøres spørgsmålet af Transport- og Bygningsministeriet.

**§ 5.** Cirkulæret træder i kraft den xx. Xxxxxx 2016.

*Stk. 2.* Cirkulære nr. 5 af 8. januar 1982 om rutenummerering af det danske vejnet og omlægning af hovedvejnettet ophæves.